text: Voldsom soloulykke - spritbilist slap med knubs
  03 marts 2017 kl. 04.51
  En formodet spritbilist slap natten til fredag ualmindeligt heldigt fra en voldsom soloulykke på Søndre Ringvej ved Grindsted.
  Ved 03.30-tiden blev der slået alarm og meldt om en voldsom trafikulykke på på Søndre Ringvej ved Grindsted, hvor en 21-årig bilist havde været på en længere snurretur i sin bil, der til sidst havnede i grøften.
  De første meldinger lød på, at bilisten sad fastklemt og bevidstløs i den forulykkede bil.
   Jørn Bystrup, vagtchef, Sydøstjyllands Politi: "Det viste sig hurtigt, at bilisten var mere beruset end bevidstløs"
  Derfor mødte et større redningsopbud frem sammen med politiet - bl.a. ambulance, lægebil, akutlægehelikopter fra Billund og mandskab fra Trekantens Brandvæsens station i Grindsted.
  - Det viste sig hurtigt, at bilisten var mere beruset end bevidstløs, så han blev kørt til sygehuset Esbjerg for at få udtaget en blodprøve og behandling for knubs, siger vagtchef Jørn Bystrup, Sydøstjyllands Politi, fredag morgen til TV SYD.
  